Det trak ud med at få trukket op onsdag aften på toilettet i Aalborg Teater.

En teatergæst på Aalborg Teater fik sig lidt af en forskrækkelse onsdag aften. Gæsten skulle efter forestillingen benytte ’det lille hus’. Da han var færdig med sit besøg, kunne han konstatere, at han i mellemtiden var blevet hovedperson i forestillingen ’Palle alene i verden’. Det skriver Nordjyllands Politi i døgnrapporten. Alle andre havde nemlig forladt teatret. Og alle dørene var aflåste. Gæsten blev nødt til at kontakte politiet og klage sin nød. Politiet hjalp herefter med at kontakte en medarbejder på Aalborg Teater, der med det samme måtte køre af sted for at lukke gæsten ud af teateret. Man kan måske forestille sig, at der på teatrets ’to-do-liste’ fremover kommer til at være et punkt, der omhandler ’tjek af toiletter’, før teatret aflåses, gætter politiet i døgnrapporten.